钦定古今图书集成/明伦汇编/人事典/第028卷 > 《罔两赋》包佶
## 钦定古今图书集成/明伦汇编/人事典/第028卷 > 《罔两赋》包佶

罔两谓形，岂伊天造？试一商榷，此焉探讨。谓之小入
乎无间；谓之大达于苍昊。虽则名参于异物，抑亦理
齐于至道。今将议其旨，穷其色，为涅而不淄，为系而
不食。或托之于鳞介，或生之于羽翼。谓子有回日之
役，谓子有戴山之力。向若执盈似虚，太白若黑，黾黾
有难名之称，乘乘有可尚之德。苟不然者，人将奚则？
彼逐者影，动每相依。既不可逼，又不可违。凌青冥而
对举，投汗漫而双飞。鉴秋叶而逾静，临夕阳而暂微。
彼何事而相托？此何心而所希？《罔两》曰：“我形子影，我
应子追。我凭子之状，子假我之威。宁论立兮与坐，夫
何操而不持？似都捐于视听，宛冥合于希夷。未识形
为影之主，影亦形之宾。讵可贵之于”动息，又何怒之
于因循。使恶迹者止其足，厌影者荫其身。子之意兮
焉适，唯此求而得仁。更忆班固丽藻，漆园清真，述幽
通于前烈，继逍遥于后尘。沉吟染翰，顾慕书绅。于是
稽乎古，陈乎义，常未得其一端，固多惭于明试。